Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка („Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од М.Ч. од Битола, поднесена против Адвокатска комора на Република Северна Македонија, по предметот Барање за пристап до информации од јавен карактер, на 23.04.2025 година го донесе следното

**Р Е Ш Е Н И Е**

1. Жалбата изјавена од М.Ч. од Битола, заведена во Агенцијата под бр.08-128 на 14.04.2025 година, по предметот Барање за пристап до информации од јавен карактер, **СЕ УВАЖУВА**.

2**. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

М.Ч. од Битола, како што е наведено во Жалбата, на 26.03.2025 година поднела Барање за пристап до информации од јавен карактер до Адвокатска комора на Република Северна Македонија, со кое побарала по е-маил да и се достави фотокопија од следните информации:

 „ 1. Дали е имплементиран новиот софтвер за назначување на адвокати по службена должност во Северна Македонија, земајќи во предвид дека истиот е изработен во јуни 2024 година.

 2. Неопходни ми се информации дали софтверот е имплементиран, и доколку не е, кои се причините? Ве молам за образложение зошто не е постапено по истото, и дали за истото е известен донатор, во конкретниот случај Совет на Европа преку програмата Horizontal Facility за Западен Балкан и Турција“.

 Имателот на информации по ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-128 на 14.04. 2025 година.

Агенцијата со електронски допис бр.08-128 од 14.04.2025 година, ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**

Доставено до:

- архива на Агенцијата

- жалителот/барател на информацијата

- имател на информацијата